BJC กำไร Q3/59 ทะลัก! โต 118% มาที่ 1.80 พันลบ. หลังรับรู้รายได้ BIGC
BJC กำไร Q3/59 ทะลัก! เติบโต 118% มาที่ 1.80 พันลบ. จาก 825.17 เมื่อปีก่อน หลังเริ่มรับรู้รายได้ BIGC จากการควบรวมกิจการ ขณะที่ช่วง 9 เดือนแรกมีกำไร 2.77 พันลบ. โต 32% จากปีก่อน 2.10 พันลบ.
28 ต.ค. 2559

บริษัท เบอร์ลี่ ยุคเกอร์ จำกัด (มหาชน) หรือ BJC รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 1.80 พันล้านบาท หรือมีกำไรสุทธิ 0.57 บาทต่อหุ้น เพิ่มขึ้น 118% จากช่วงเดียวกันของปีก่อนที่มีกำไรสุทธิ 825.17 ล้านบาท หรือมีกำไรสุทธิ  0.52 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่องจากบริษัทรายงานรายได้รวมในไตรมาส 3/59 เท่ากับ 38,135 ล้านบาท เติบโตที่ 26,956 ล้านบาท หรือคิดเป็นร้อยละ 241.1 เมื่อเปรียบเทียบกับไตรมาสเดียวกันของปีก่อน โดยการเติบโตหลักเกิดจากกลุ่มสินค้าและบริการทางการค้าปลีกสมัยใหม่ (บิ๊กซี) ซึ่งมียอดขายและรายได้ค่าบริการในไตรมาส 3/59 เท่ากับ 33,481 ล้านบาท เติบโตที่ 23,093 ล้านบาท หรือคิดเป็นร้อยละ 222.3 เมื่อเปรียบเทียบกับไตรมาสเดียวกันของปีก่อน และเพิ่มขึ้นจากรายได้อื่น เท่ากับ 3,296 ล้านบาท เติบโตที่ 2,603 ล้านบาท หรือคิดเป็นร้อยละ 375.6 เมื่อเปรียบเทียบกับไตรมาสเดียวกันของปีก่อน
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 2.77 พันล้านบาท หรือ 1.31 บาทต่อหุ้น เพิ่มขึ้น 32% จากช่วงเดียวกันของปีก่อนที่มีกำไรสุทธิ 2.10 พันล้านบาท หรือ 1.32 บาทต่อหุ้น
 